Document ID: 32012R0161

UREDBA KOMISIJE (EU) št. 161/2012
z dne 23. februarja 2012
o nujnih ukrepih za varstvo staležev vahenj v vodah zahodno od Škotske
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (1) in zlasti člena 7 Uredbe,
ob upoštevanju naslednjega:
(1)
V skladu z Uredbo (ES) št. 2371/2002, mora skupna ribiška politika določiti jasne ukrepe glede ohranjevanja, upravljanja in izkoriščanja živih vodnih virov, vključno z ukrepi za zmanjšanje vpliva ribolovnih dejavnosti na morski ekosistem in neciljne vrste.
(2)
Za varstvo vrst trske, vahnje in mola točka 6.1 Priloge III k Uredbi Sveta (ES) št. 43/2009 (2), kot je spremenjena z Uredbo (ES) št. 1288/2009 (3) in Uredbo (EU) št. 579/2011 Evropskega parlamenta in Sveta (4), v razdelku ICES VI a določa območje, v katerem so ribolovne aktivnosti prepovedane (v nadaljnjem besedilu: vode zahodno od Škotske).
(3)
Z odstopanjem od navedene prepovedi, točka 6.5 in točka 6.6 Priloge III k Uredbi (ES) št. 43/2009 dovoljujeta lov na škampe in ribolov z vlečnimi mrežami, pridnenimi potegalkami ali podobnim orodjem, če so izpolnjeni nekateri pogoji, zlasti zahteva, da le določen odstotek obdržanega ulova predstavlja kakršna koli kombinacija trske, vahnje in/ali mola.
(4)
Cilj te zahteve je bil zmanjšanje umrljivosti zaradi ribolova teh treh staležev na njihovem območju razširjenosti s preprečevanjem ciljno usmerjenega ribolova.
(5)
Dokazi in mnenja, ki jih je Komisija prejela od Mednarodnega sveta za raziskovanje morja (ICES) in Znanstvenega, tehničnega in ekonomskega odbora za ribištvo (STECF) so pokazali, da je uvedba predpisov o sestavi ulova v razdelku ICES VI a povzročila pojavljanje zavržkov.
(6)
ICES ugotavlja, da je stalež vahenj v razdelku ICES VI a pod varnimi biološkimi mejami; vendar tudi ugotavlja, da bo nedavna nadpovprečna obnovitev prispevala k povečanju biomase drstilnega staleža.
(7)
Glede na stalno rast zadevnih letnikov se te ribe zdaj lahko lovijo. Da bi zadostili zahtevam za iztovarjanje, bo uvedba predpisov o sestavi ulova povzročila nadaljnje povečanje zavržkov tega staleža, še preden bo prispevala k povečanju prihodnje produkcije. Odstranitev biomase drstilnega staleža, ki je pod varnimi biološkimi mejami, lahko resno ogrozi dolgoročno obnovo in trajnost staleža. Z nadaljnjo uporabo predpisov o sestavi ulova se ne nadzoruje ulov, temveč iztovarjanje. Ne glede na morebitne spremembe v kvoti bodo posledica trenutno povečanega staleža vahnje višje ravni zavržkov, ki so pogojene s predpisi.
(8)
Povečanje ribolovnih možnosti za staleže vahenj v razdelku ICES VI a od februarja 2012 bo povzročilo povečanje intenzivnosti ribolova. Prizadevanja za izkoriščenje ribolovnih možnosti za leto 2012 bodo povzročila povečanje umrljivosti v vseh staležih, ki se ujamejo poleg vahnje, še zlasti v staležih mola in trske.
(9)
Ker se ribolov na vahnjo v glavnem začne februarja, je treba brez odlašanja uvesti spremembe, s katerimi bi se preprečili čezmerni zavžki.
(10)
Nadaljevanje in povečanje zavržkov staleža vahnje bo vplivalo na prihodnjo obnovo in produkcijo. Najboljše izkoriščanje ribolovnih možnosti ogroža trajnost ostalih staležev. Zaradi velike umrljivosti rib obstaja nevarnost zmanjšanja teh staležev.
(11)
Nesorazmerje med zahtevami za iztovarjanje in neizogibnimi ulovi vahnje se bo v letu 2012 bistveno povečalo. Da ne bi ogrozili obnove vahenj v vodah zahodno od Škotske in da bi preprečili dodatno intenzivnost ribolova drugih staležev, je treba brez odlašanja prekiniti uporabo predpisov o sestavi ulova glede vahnje, pri čemer je treba dovoliti zmerno izkoriščanje ribolovnih možnosti za leto 2012 -
SPREJELA NASLEDNJO UREDBO:
Člen 1
V obdobju uporabe te uredbe se odstotki iz točke 6.5(iii) in točke 6.6(ii) Dela A Priloge III k Uredbi (ES) št. 43/2009 glede sestave ulova za vahnje ne uporabijo.
Člen 2
Ta uredba začne veljati dan po objavi v Uradnem listu Evropske unije.
Uporablja se do 25. avgusta 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. februarja 2012

Labels: 20
11
6